Oficialusis leidinys L 210 , 20/08/2003 p. 0004 - 0005



Komisijos reglamentas (EB) Nr. 1465/2003 2003 m. rugpjūčio 19 d., iš dalies pakeičiantis Reglamentą (EB) Nr. 1508/2001, nustatantį prekybos svogūnais standartą EUROPOS BENDRIJŲ KOMISIJA, atsižvelgdama į Europos bendrijos steigimo sutartį, atsižvelgdama į 1996 m. spalio 28 d. Tarybos reglamentą (EB) Nr. 2200/96 dėl bendro vaisių ir daržovių rinkos organizavimo [1] su paskutiniais pakeitimais, padarytais Komisijos reglamentu (EB) Nr. 47/2003 [2], ypač į jo 2 straipsnio 2 dalį, kadangi: (1) Komisijos reglamentas (EB) Nr. 1508/2001 [3] su pakeitimais, padarytais Reglamentu (EB) Nr. 46/2003 [4], nustatė prekybos svogūnais standartą, visų pirma pateikimo ir ženklinimo nuostatas. (2) Rinkoje vis dažniau pateikiamos vartotojams skirtos pakuotės su įvairių spalvų svogūnų mišiniais, kurios padeda patenkinti tam tikrų vartotojų paklausą. (3) Sąžininga prekyba reikalauja, kad toje pačioje pakuotėje parduodami svogūnai būtų vienodos kokybės. Dėl to reikia, kad įvairių spalvų svogūnų mišiniai būtų vienodos kokybės, o taip pat kad kiekvienos atitinkamos spalvos svogūnai būtų vienodos kilmės, veislės ir dydžio, kai jie kartu sudedami į pakuotes pardavimui. Be to, ant tokių pardavimui skirtos pakuočių tikslinga nurodyti visas joje esančias spalvas ir kiekvienos spalvos svogūnų kilmės šalį. (4) Todėl Reglamentą (EB) Nr. 1508/2001 reikia atitinkamai iš dalies pakeisti. (5) Šiame reglamente numatytos priemonės atitinka Šviežių vaisių ir daržovių vadybos komiteto nuomonę, PRIĖMĖ ŠĮ REGLAMENTĄ: 1 straipsnis Reglamento (EB) Nr. 1508/2001 priedas yra iš dalies pakeičiamas pagal šio reglamento priedą. 2 straipsnis Šis reglamentas įsigalioja 20-tą dieną po jo paskelbimo Europos Sąjungos oficialiajame leidinyje. Šis reglamentas yra privalomas visas ir tiesiogiai taikomas visose valstybėse narėse. Priimta Briuselyje, 2003 m. rugpjūčio 19 d. Komisijos vardu Franz Fischler Komisijos narys [1] OL L 297, 1996 11 21, p. 1. [2] OL L 7, 2003 1 11, p. 64. [3] OL L 200, 2001 7 25, p. 14. [4] OL L 7, 2003 1 11, p. 61. -------------------------------------------------- PRIEDAS Reglamento (EB) Nr. 1508/2001 priedas iš dalies keičiamas taip: 1. V antraštinėje dalyje (Nuostatos dėl pateikimo) A punktas (Vienodumas) įterpiamas ši antra pastraipa: "Tačiau ne didesnėse kaip trijų kilogramų grynojo svorio pardavimui skirtose pakuotėse gali būti įvairių spalvų svogūnų mišiniai, jei jie yra vienodos kokybės ir kiekvienos spalvos svogūnai yra tos pačios kilmės, veislės ir dydžio." 2. VI antraštinėje dalyje (Ženklinimo nuostatos), B punktas (Produkcijos tipas) ir C punktas (Produkcijos kilmė) pakeičiami šiuo tekstu: "B. Produkcijos tipas - "Svogūnai", jei iš išorės pakuotės turinio nematyti. - Kai pardavimui skirtose pakuotėse yra įvairių spalvų svogūnų mišinys: - "Mišrūs svogūnai" arba panašus pavadinimas, - kai iš išorės pakuotės turinio nematyti, nurodoma kiekviena pakuotėje esančių svogūnų spalva ir mažiausias atitinkamų spalvų svogūnų skaičius. C. Produkcijos kilmė - Kilmės šalis ir, pasirinktinai, išauginimo rajonas arba nacionalinis, regiono ar vietinis vietos pavadinimas. - Kai pardavimui skirtose pakuotėse yra skirtingos kilmės įvairių spalvų svogūnų mišinys, šalia atitinkamos spalvos pavadinimo nurodoma kiekviena kilmės šalis." --------------------------------------------------